รมต.กระทรวงรวมชาติเกาหลีใต้ลาออก หลังสัมพันธ์แดนโสมระส่ำ เหตุระเบิดวานนี้
รมต.กระทรวงรวมชาติเกาหลีใต้ลาออก หลังสัมพันธ์แดนโสมระส่ำ เหตุระเบิดวานนี้
17 มิ.ย. 2563

นายคิม ยอน ชุล รัฐมนตรีกระทรวงการรวมชาติของเกาหลีใต้ ประกาศลาออกจากตำแหน่งในวันนี้ เพื่อแสดงความรับผิดชอบต่อความสัมพันธ์ระหว่างเกาหลีใต้และเกาหลีเหนือที่ย่ำแย่ลง
ด้านสำนักข่าวเกียวโดรายงานว่า ความเคลื่อนไหวดังกล่าวมีขึ้นหลังจากเมื่อวานนี้เกาหลีเหนือได้ระเบิดสำนักงานประสานงานระหว่างเกาหลีเหนือและเกาหลีใต้ในเมืองแกซอง ซึ่งเป็นสัญลักษณ์ของการประนีประนอมระหว่างสองเกาหลี โดยเหตุการณ์ดังกล่าวได้เพิ่มแรงกดดันระหว่างสองประเทศให้ทวีความรุนแรงมากขึ้น
ทั้งนี้ เกาหลีเหนือได้ระเบิดสำนักงานประสานงานระหว่างเกาหลีเหนือและเกาหลีใต้ในเมืองแกซอง เพื่อเป็นการตอบโต้ที่เกาหลีใต้ไม่สามารถห้ามนักเคลื่อนไหวให้หยุดโปรยใบปลิวต่อต้านเกาหลีเหนือได้
อย่างไรก็ดี ความเคลื่อนไหวดังกล่าวสอดคล้องกับที่ นางคิม โย จอง น้องสาวของ นายคิม จอง อึน ได้ส่งสัญญาณไว้ก่อนหน้านี้ว่าจะมีการทำลายสำนักงานแห่งนี้ โดยกล่าวว่า “อีกไม่นาน เราจะได้เห็นสำนักงานประสานงานอันไร้ประโยชน์แห่งนี้ถูกทำลายจนราบคาบ”